CELEX: 62016TN0635
Language: el
Date: 2016-09-01 00:00:00
Title: Υπόθεση T-635/16: Προσφυγή της 1ης Σεπτεμβρίου 2016 — IPA κατά Επιτροπής

21.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 428/17
            
         Προσφυγή της 1ης Σεπτεμβρίου 2016 — IPA κατά Επιτροπής
   (Υπόθεση T-635/16)
   (2016/C 428/19)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: SC IPA SA (Βουκουρέστι, Ρουμανία) (εκπρόσωπος: L. Vasilescu, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τα χρεωστικά σημειώματα της 28ης Ιουλίου 2016 με αριθμό 3241608864 ποσού 63 653,58 ευρώ και αριθμό 3241608865 ποσού 9 690,30 ευρώ, που εξέδωσε η καθής.
            
         
      Λόγοι και κύρια επιχειρήματα
   
   Προς στήριξη της προσφυγής η προσφεύγουσα διατείνεται ότι, στην ουσία, η διαφορά αφορά τον υπολογισμό των έμμεσων δαπανών που συνδέονται με σύμβαση στην οποία η προσφεύγουσα ορίζεται ως δικαιούχος. Ειδικότερα, μερικά έτη μετά την ολοκλήρωση της συμβάσεως, η Επιτροπή επέβαλε εσφαλμένο τύπο υπολογισμού των έμμεσων δαπανών, ήτοι τύπο μη σύμφωνο με τους συμβατικούς όρους και αντίθετο προς τις γενικά αποδεκτές αρχές και πρακτικές της λογιστικής διαχειρίσεως.
   Η προσφεύγουσα προβάλλει ότι η Επιτροπή στήριξε τις αξιώσεις της σε οικονομικό έλεγχο και συμφώνησε με όλα τα πορίσματα του οικονομικού ελεγκτή, χωρίς να λάβει υπόψη ότι η εφαρμοσθείσα από τους ελεγκτές μέθοδος υπολογισμού των έμμεσων δαπανών παραβιάζει: i) τις λογιστικές και διαχειριστικές αρχές και πρακτικές της δικαιούχου οι οποίες, εξάλλου, επιβάλλονταν από τη σύμβαση ως υπερισχύουσες και ii) τις γενικά αποδεκτές αρχές και πρακτικές της λογιστικής διαχειρίσεως.
   Η προσφεύγουσα υποστηρίζει περαιτέρω ότι οι μέθοδοι υπολογισμού των έμμεσων δαπανών της συμβάσεως, τις οποίες ακολούθησε ο οικονομικός ελεγκτής και δέχθηκε η Επιτροπή, ήσαν αδικαιολογήτως διαφορετικές από το λογιστικό σύστημα της δικαιούχου, ενώ, δυνάμει της συμβάσεως, όλες οι δαπάνες έπρεπε να προσδιορίζονται σύμφωνα με τις συνήθεις λογιστικές και διαχειριστικές αρχές και πρακτικές της δικαιούχου. Το λογιστικό σύστημα της δικαιούχου ήταν το μόνο αποδεκτό λογιστικό σύστημα στο πλαίσιο της συμβάσεως και δεν υπήρχε λόγος αντικαταστάσεως ή μη εγκρίσεως των λογιστικών διαδικασιών της δικαιούχου που ακολουθήθηκαν για τον υπολογισμό των έμμεσων δαπανών της συμβάσεως.
   Τέλος, προβάλλεται ότι, κατά τη διαδικασία οικονομικού ελέγχου, ο οικονομικός ελεγκτής υποτίμησε τις έμμεσες δαπάνες που πραγματοποιήθηκαν στο πλαίσιο της συμβάσεως και η Επιτροπή, συμφωνώντας πλήρως με τα πορίσματα του οικονομικού ελεγκτή, εξέδωσε τα χρεωστικά σημειώματα της 28ης Ιουλίου 2016 με αριθμό 3241608864 ποσού 63 653,58 ευρώ και αριθμό 3241608865 ποσού 9 690,30 ευρώ, για την κάλυψη των σχετικών με τις δαπάνες διαφορών που περιγράφονται στην έκθεση οικονομικού ελέγχου.